
बिहार में प्राचीन लोक संस्कृति का संरक्षण किया जाना
2571. श्री सतीश चंद्र दुबे :
क्या संस्कृति मंत्री यह बताने की कृपा करेंगे कि :
(क) 
बिहार राज्य में संरक्षित की जा रही प्राचीन लोक संस्कृतियों का ब्यौरा क्या है और इसके लिए अपनाए गए उपायों का ब्यौरा क्या है तथा इन्हें किन योजनाओं के तहत अपनाया जा रहा है;

(ख) 
इन लोक संस्कृतियों का संबंध किन स्थानों से है;

(ग) 
विगत पांच वर्षों के दौरान इन संरक्षित लोक संस्कृतियों के लिए कितनी-कितनी धनराशि मंजूर/आवंटित की गई है; और
(घ) 
उक्त लोक संस्कृतियों के संरक्षण के लिए अपनाए जा रहे उपायों का जिला-वार ब्यौरा क्या है?
उत्तर
(श्री प्रहलाद सिंह पटेल)
संस्कृति एवं पर्यटन राज्य मंत्री (स्वतंत्र प्रभार) 
(क) और (ख) : बिहार सहित देश भर में लोक कला और प्राचीन लोक संस्‍कृतियों के विभिन्‍न रूपों को संरक्षित, परिरक्षित और संवर्धित करने के लिए भारत सरकार ने सात क्षेत्रीय सांस्‍कृतिक केन्‍द्र (जेडसीसी) स्‍थापित किए हैं जिनके मुख्‍यालय पटियाला, नागपुर, उदयपुर, प्रयागराज, कोलकाता, दीमापुर और तंजावुर में स्थित हैं। बिहार राज्‍य उत्‍तर मध्‍य क्षेत्र सांस्‍कृतिक केन्‍द्र (एनसीजेडसीसी), प्रयागराज और पूर्व क्षेत्रीय सांस्‍कृतिक केन्‍द्र (ईजेडसीसी), कोलकाता का सदस्‍य राज्‍य है। 
बिहार राज्‍य की प्रमुख प्राचीन लोक संस्‍कृतियों के नाम उनसे संबंधित स्‍थानों सहित निम्‍नानुसार हैं : 
	क्र. सं. 
	कला रूपों का नाम 
	स्‍थान 

	1. 
	कजरी नृत्‍य, चौपहाड़ा नृत्‍य, लोरी कायन, चैतावथ चैत, आल्‍हा गीत (वीर गाथा), तिकुली कला, झिनझिया और पंवरिया 
	पटना, बिहार 

	2. 
	विद्यापथ नृत्‍य 
	अररिया, बिहार 


	3. 
	सांझा परती 
	दरभंगा, बिहार 

	4. 
	निर्गुण गीत और गोधना गीत 
	पूर्वी चम्‍पारण, बिहार 

	5. 
	सिक्‍की कला और भित्ति चित्र कला 
	मधुबनी, बिहार 

	6. 
	जाट-जाटिन
	बक्‍सर, बिहार

	7. 
	झरनी
	हाजीपुर, बिहार 

	8. 
	भोजपुरी गायन 
	छपरा, बिहार 

	9. 
	लोक गाथा और लोक नाटक 
	हुलसा, बिहार 


(ग) : 
अलग से कला-वार निधियों का आबंटन नहीं किया जाता है। तथापि, सभी जेडसीसी को बिहार सहित उनके सदस्‍य राज्‍यों में विभिन्‍न सांस्‍कृतिक कार्यकलापों/कार्यक्रमों के आयोजन हेतु वार्षिक सहायता अनुदान प्रदान किया जाता है। विगत पांच वर्षों के दौरान जेडसीसी को प्रदत्‍त सहायता अनुदान निम्‍नानुसार है : 
 
            


(लाख रु. में)
	क्र. सं.
	वर्ष
	राशि

	i.
	2014-2015
	3974.88

	ii.
	2015-2016
	6834.33

	iii.
	2016-2017
	6085.07

	iv. 
	2017-2018
	4689.71

	v. 
	2018-2019
	5952.69


संस्‍कृति मंत्रालय द्वारा आबंटित निधियों के अलावा, एनसीजेडसीसी और ईजेडसीसी उनके पास उपलब्‍ध समूह निधि (क्रमश: 28.66 करोड़ रुपए और 30.75 करोड़ रुपए) के ब्‍याज का उपयोग भी करते हैं। 
(घ) : 
इन विशिष्‍ट लोक कला रूपों को परिरक्षित करने के लिए कोई समर्पित स्‍कीम नहीं है। तथापि, ये जेडसीसी नियमित आधार पर देश भर में विभिन्‍न सांस्‍कृतिक कार्यकलाप और कार्यक्रम आयोजित करते हैं जिसके लिए इन्‍हें वार्षिक सहायता अनुदान उपलब्‍ध कराया जाता है। इस संबंध, इन जेडसीसी द्वारा कई यथा, युवा प्रतिभावान कलाकारों को पुरस्‍कार, गुरु-शिष्‍य परंपरा, रंगमंच नवीनीकरण, शोध और प्रलेखन, शिल्‍पग्राम, ऑक्‍टेव और राष्‍ट्रीय सांस्‍कृतिक आदान-प्रदान कार्यक्रम (एनसीईपी) स्‍कीमें संचालित की जा रही हैं।
